Lichtenstein Simon kereskedő és Rogendorfer Borbála gyermekeként született. A gimnázium első osztályait magánúton, a többit Keszthelyen, Nagykanizsán, Kaposváron és Pesten végezte. 1848-ban belépett Makk József tüzérei közé, és velük együtt önkéntesként részt vett az 1848–49-es forradalom és szabadságharcban. A kormány több alkalommal bizalmas futárként vette igénybe. A világosi fegyverletételt követően Aradon fogságba került, de sikerült megszöknie és külföldre mennie. Először Bécsbe, majd onnan Berlinbe utazott. Poroszországban mezőgazdasággal kezdett foglalkozni, s hamarosan birtokfelügyelő lett. Az emigrációban élénk újságírói tevékenységet fejtett ki. Számos cikket írt a német és angol lapokba a magyar kérdésről. Az osztrák kormány kiadását követelte, ezért áttelepült Angliába. Hazatérése után 1863-ban részt vett az Első Magyar Földhitelintézet megalapításban és évekig bankhivatalnokként dolgozott. 1864-ben megindította és szerkesztette a Pester Correspondenz című kőnyomatos lapot, amely magyarul is megjelent. 1867-től tagja lett a Pest városi Honvédegyletnek. A magyar szabadkőművesség egyik előharcosa volt. Az 1870-es években kiadta az Ungarischer Actionär című nemzetgazdászati és pénzügyi hetilapot.